text: Jair Bolsonaro
  
  publiceret: 2023-04-23 03:44:05+02:00
  Jair Bolsonaro er en brasiliansk politiker og tidligere officer. Han var Brasiliens præsident 2019-22.
  Bolsonaro repræsenterer den yderste højrefløj og er en kontroversiel populist. Han har udtrykt støtte til militærdiktaturet, som styrede Brasilien fra 1964 til 1985 og er kendt for homofobiske og misogyne udtalelser samt angreb på Brasiliens oprindelige befolkning.
  Bolsonaro er militært uddannet og opnåede rang som kaptajn. Han forlod militæret i 1988 og forfulgte herefter en karriere som politiker. Han blev valgt til byrådet i Rio de Janeiro 1989-1991 og til Brasiliens føderale parlament 1991-2018.
  I 2018 stillede Bolsonaro op til præsidentvalget, som han vandt i anden valgrunde over Fernando Haddad fra Partido dos Trabalhadores – Arbejderpartiet. Under valgkampen blev Bolsonaro udsat for et livstruende knivattentat af Adélio Bispo de Oliveira, som efterfølgende blev erklæret psykisk syg.
  Bolsonaros præsidentperiode var kendetegnet ved tre store kontroverser.
  Han underspillede betydningen af COVID-19 og pandemien, frarådede vaccination og anbefalede ikke-anerkendte behandlingsmetoder.
  I forhold til miljø- og klimapolitik anså Bolsonaro Amazonas regnskoven som en ressource, der kunne og burde udnyttes til økonomisk udvikling. Det førte til en tilbagerulning af miljølovgivning samt øget illegal afskovning og minedrift.
  Derudover antydede Bolsonaro ved flere lejligheder muligheden for at genindføre et militærstyre, hvilket nogle af hans tilhængere også demonstrerede åbent for.
  Internationalt indgik Bolsonaro i et tæt parløb med den amerikanske præsident Donald Trump, mens især hans miljø- og klimapolitik skabte konflikter med andre internationale aktører.
  Bolsonaro genopstillede til præsidentvalget i 2022, men tabte knebent i anden valgrunde til Luiz Inácio Lula da Silva fra Arbejderpartiet efter en stærkt polariseret valgkamp. Forud for valget stillede Bolsonaro gentagne gang spørgsmål ved Brasiliens elektroniske valgsystem, og han har ikke offentlig anerkendt sit nederlag.
  Ved afslutningen af hans præsidentperiode var Bolsonaro genstand for flere politiundersøgelser, som blandt andet omfatter hans handlinger under pandemien og misbrug af offentlige midler.